MEDDELELSE FRA KOMMISSIONEN - Medlemsstaternes samordnede svar på ICAO dokument AN 11/1.3.16-02/23 om nye beskyttelsesstandarder for døre til flyvebesætningsrum

1- BAGGRUND

Efter de tragiske begivenheder den 11. september 2001, hvor adgang til flyvebesætningsrummet og dermed til kontrol over flyet gjorde terrorhandlinger mulige, har den internationale civilflyvningsorganisation, medlemsstaternes lovgivere og den globale luftfartsindustri arbejdet på i fællesskab at udarbejde nye beskyttelsesstandarder for døre til flyvebesætningsrummet for at hindre, at sådanne begivenheder kan forekomme igen.

Under ICAO's ekstraordinære ministerkonference i Montreal 19.-20. februar 2002 nåede man enstemmigt til enighed om fremtidige luftfartssikkerhedsforanstaltninger, som skal indføres af ICAO's aftalestater, herunder beskyttelse af flyvebesætningsrum. Det forberedende arbejde med de aftaler, man nåede frem til under ICAO's ministerkonference medførte, at ICAO-rådet vedtog sikkerhedsforanstaltninger til beskyttelse af flyvebesætningsrum ved vedtagelse af ændring 27 til bilag 6.

Kommissionen mener, at ICAO-ændring 27 vedrørende styrkelse af beskyttelsesstandarder for flyvebesætningsrum på et senere tidspunkt kan suppleres af en EF-forordning om fastsættelse af fælles bestemmelser om sikkerhed inden for civilflyvning.

Under ICAO's ministerkonference stillede Fællesskabet og medlemsstaterne sig positivt til en styrkelse af standarder for sikkerhed under flyvning. På linje med denne holdning vedtog ICAO-rådet nye standarder, hvad angår flyvebesætningsrum.

Aftalestaterne skal nu meddele deres holdning til ændring 27 i henhold til følgende frister:

1. Hvis en aftalestat ønsker at forkaste ændringerne, skal den gøre dette før den 15. juli 2002 og

2. Hvis en aftalestat ønsker at give udtryk for uenighed, skal dette ske før den 28. oktober 2002.

2- VURDERING AF DEN FORESLÅEDE HANDLING

Det er af afgørende betydning at vedtage ICAO-standarderne om beskyttelse af flyvebesætningsrum for at hindre uautoriseret adgang til cockpittet, som man har set det ikke blot i forbindelse med begivenhederne den 11. september, men også ved andre begivenheder. ICAO ændring 27 til bilag 6 fastsætter et nyt krav til sikkerhed under flyvningen og er i overensstemmelse med sikkerhedskrav til fly.

ICAO's tidsplan for gennemførelse af ændring 27 afsætter tilstrækkelig tid til gennemførelse af de særlige praktiske krav med henblik på overholdelse, så de finansielle virkninger for flyoperatører nedskæres.

Fællesskabets medlemsstaters fælles støtte til ICAO er påkrævet for at hindre en udsættelse af den fastsatte tidsplan. Hvis man afviger fra ICAO's tidsplan og indholdet i de foreslåede bestemmelser, kan dette få betydelige konsekvenser og kan medføre forsinkelse ved certificering og gensidig anerkendelse af flycertifikater medlemsstaterne imellem samt certificering af fly fra tredjelande.

Efter godkendelse af ICAO-ændring 27 til bilag 6 skal de hensigtsmæssige myndigheder i medlemsstaterne foretage ændringer til de eksisterende EU-standarder, som bygger på regler (JARS), som er udarbejdet af de fælles luftfartsmyndigheder med henblik på at lette den påkrævede balance mellem sikre fly og sikkerhed generelt.

3- KONKLUSIONER

Kommissionen anmoder medlemsstaterne om at støtte den foreslåede ændring 27 til bilag 6 vedrørende beskyttelse af flyvebesætningsrum, som angivet på ICAO's ministerkonference i februar 2002 for at støtte Fællesskabets interesser inden for luftfart. Luftfartssikkerhed kommer til at lide skade, hvis medlemsstaterne afviger fra den støtte, de tidligere har givet.

Kommissionen opfordrer derfor medlemsstaterne til at reagere positivt på ICAO's brev nr. AN 11/1.3.16-02/23, så luftfartssikkerhed harmoniseres og styrkes.

Fællesskabet er ikke medlem af ICAO, og Kommissionen minder derfor om, at medlemsstaterne er forpligtet til at samordne deres holdning om spørgsmål, der falder under Fællesskabets kompetence, eller som er af fælles interesse og som er drøftet i ICAO's passende organer. Enhver eventuel hensigt om at udtrykke uenighed, hvad angår den foreslåede ændring 27 til bilag 6, bør derfor først koordineres på fællesskabsplan.